  Майя Бывальцева 11-тӥ тулыспалэ Удмуртиысь кун йӧскалык театрын ужъюртлэн 90 ар тырмонэзлы сӥзем ӝыт ортчиз. Артистъёсты котырес дырпусэн ӟечкылаз элькунлэн тӧроез Александр Бречалов. Со сярысь улосвыл тӧролэн но кивалтэтлэн пресс-службазы ивортӥз. Ӝытэз Игнатий Гавриловлэн пьесаезъя пуктэм «Вало ӧр куашетэ» спектакльлэсь люкетсэ возьматонэн кутскизы. Ӵапак со ужен 1931-тӥ арын 7-тӥ тулыспалэ усьтӥськиз удмурт театр. Элькун тӥледлы юрттэ, уката но со кулэ али, куке пандемия воштӥськонъёс пыртӥз. Тӥ туж умой спектакльёс пуктӥськоды, озьыен театр улэ. Мон быдэс труппалы, администрацилы, али залын пукись ветеранъёслы творчестводы но сюлмысь ужамды понна тау карисько. Тӥеледлы луыса Удмуртия «театральной» дано ним нуллэ Александр Бречалов, Удмуртилэн тӧроезОзьы ик со пусйиз, Росси азьмуртлэн Приволжск федерал округъя ужоскето муртэз Игорь Комаров пуктэмъя, 2021-тӥ арын пиналъёслэн но егитъёслэн театръёссылэн «Театральное Приволжье» фестивальзылэн йылпумъян люкетэз Удмуртиын ортчоз. Александр Бречалов артистъёслы данъетъёс сётӥз. Игорь Моисеев «Удмурт Элькунысь калык артист» дано ним басьтӥз, Светлана Сергеева – «Удмурт Элькунысь дано артист». Администратор Лидия Овсинская «Удмурт Элькунысь лулчеберет удысысь дано ужась» луиз. Фаина Будина (Базар) Удмуртилэн тӧроезлэсь таукаронзэ басьтӥз. Театрлэн кивалтӥсезлы Андрей Ураськинлы улосвыллэн тӧроез Удмурт Элькунлэсь данъян грамотазэ сётӥз но выль спектакльёсы вуылыны оскытӥз. Озьы ик удмурт театрын ужасьёсты элькунысь мукет театръёслэн, Комиысь но Алтайысь йӧскалык театръёс ӟечкылазы. Туннэ Удмуртиысь йӧскалык театр удмурт но ӟуч кылъёсын спектакльёс пуктэ. Солэн афишаяз 30-лэсь трос ужъёс: драмаос, комедиос, мелодрамаос, мюзиклъёс, театрализованной концертъёс, нылпиослы выжыкылъёс. Тодэ вайытом, удмурт театрлэн котырес лыдпусэз азьын ивортодэтъя «Удмуртия» агентстволэн корреспондентэз отысь кивалтӥсьёсын, артистъёсын, сцена сьӧрын ужасьёсын но учкисьёсын театрлэн историез но азинсконэз сярысь вераськиз.  Тегъёс: Лулчеберет Ижкар Театр Удмуртия данъетъёс АлександрБречалов  